Regerungsbezirk Lümborg

De **Regerungsbezirk Lümborg** weer bet 2004 een von de toletzt veer neddersassischen Regerungsbezirken. De Seet weer Lümborg. He harr Stand 30. September 2004 1.702.179 Inwahners op en Rebeed von 15.507,13 km².

## Historie

De Regerungsbezirk Lümborg is an’n 1. April 1885 grünnt worrn, as de Landdrostien in dat fröhere Königriek Hannover (siet 1866 prüüßsche Provinz Hannover) oplööst un in Regerungsbezirke ümwannelt worrn sünd. Prüßen weer al siet 1815 in Regerungsbezirke indeelt un dat is 1885 för Hannover denn nahaalt worrn. De Regerungsbezirk Lümborg is ut de Landdrostie Lümborg billt worrn. De olen Ämter sünd dor denn bi to wat gröttere Kreise tohoopleggt worrn. De Landdrostie Lümborg harr to disse Tied üm un bi 377.000 Inwahners.

1885 hebbt to’n Regerungsbezirk Lümborg de dree Stadtkreise Celle, Horborg un Lümborg un de 13 Landkreise Bleikd, Borgdörp, Celle, Dannenbarg, Fambossel, Gifhorn, Horborg, Isenhagen, Lüchow, Lümborg, Soltau, Ülzen un Winsen tohöört. Bi de Kreisreform von 1932 is de Tall Landkreise op negen dalgahn. Bleikd is en Deel von’n Kreis Lümborg worrn, Isenhagen von Gifhorn, Lüchow von Dannenbarg un Winsen von Horborg.

1937 is dör dat Groot-Hamborg-Gesett de gröttste Stadt in’n Regerungsbezirk, Horborg-Willemsborg, an de Stadt Hamborg gahn un weer nich mehr Deel von’n Regerungsbezirk. 1951 is Wulfsborg kreisfre’e Stadt worrn un weer denn nich mehr Deel von’n Landkreis Gifhorn.

An’n 1. März 1974 hett de Regerungsbezirk Lümborg dat Rebeed von’n Landkreis Borgdörp an’n Landkreis Hannover in’n Regerungsbezirk Hannover afgeven.

Bi de Kreisreform, de in Neddersassen an’n 1. August 1977 maakt worrn is, sünd en Reeg Kreise to gröttere tohoopslaten worrn. De Landkreis Soltau is dorbi Deel von’n Landkreis Soltau-Fambossel worrn, de Stadtkreis Celle is Deel von’n Landkreis Celle worrn un de Stadtkreis Lümborg von’n Landkreis Lümborg.

An’n 1. Februar 1978 is dat Rebeed von’n Regerungsbezirk Stood mit de fiev Landkreise Cuxhoben, Oosterholt, Rodenborg, Stood un Veern denn an’n Regerungsbezirk Lümborg gahn. De Regerungsbezirk Stood is oplööst worrn. De Landkreis Gifhorn un de Stadt Wulfsborg sünd na’n Regerungsbezirk Bruunswiek wesselt.

De Regerungsbezirke in dat Land Neddersassen bestünnen bet to’n 31. Dezember 2004. Mit den 1. Januar 2005 sünd all Regerungsbezirke in Neddersassen mit de Bezirksregerungen oplööst worrn. In Lümborg is dat fröhere Gebüüd von de Bezirksregerung in „Behördenzentrum Op de Huud“ ümdöfft worrn, in dat siet 1. Januar 2005 16 Behörden ünnerbröcht sünd, ünner annern de Neddersassische Landsschoolbehörd, de Polizeidirekschoon Lümborg, da Landsamt för Bezüge un Versorgung un dat Landsamt för Sozialsaken. An de Steed von de Regerungsvertretung, de 2005 inricht worrn is, sünd 2014 Regionalbeopdragte för dat Rebeed von’n olen Regerungsbezirk Lümborg in de Grenzen von 1978 bet 2004 beropen worrn.

## Inwahners

## Regerungspräsidenten

* 1885–1886: Hermann von Borries
* 1886–1890: Georg Lodemann
* 1890–1899: Axel von Colmar
* 1900–1908: Karl Friedrich von Oertzen
* 1908–1914: Adolf Heinrichs
* 1914–1917: Hermann Freiherr von Ziller
* 1917–1922: Carl Mauve
* 1923–1927: Hans Krüger
* 1927–1928: Hermann Lüdemann
* 1928–1932: Christian Herbst
* 1932–1934: Franz Hermann Reschke
* 1934–1944: Kurt Matthaei
* 1944–1945: Fritz Herrmann
* 1946–1950: Walter Harm
* 1950–1954: Helmuth Andreas Koch
* 1954–1962: Erich Krause
* 1962–1970: Fritz Kaestner
* 1971–1976: Hans-Rainer Frede
* 1976–1981: Rolf Wandhoff
* 1981–1990: Klaus Becker
* 1990–1993: Manfred Imgart
* 1993–1994: Birgit Pollmann
* 1994–2002: Ulrike Wolff-Gebhardt
* 2002–2003: Birgit Honé
* 2003–2004: Bernd Hufenreuther

## Footnoten